
Tisztelt Képviselő-testület!

Polgármester beszámolója, tájékoztató a két ülés között eltelt időszak fontosabb eseményeiről:

A nyár folyamán dr. Balázs Sándor rendőrkapitány készenléti nyugállományba vonult. A Bicskei Rendőrkapitányság vezetését ezt követően Dóczi Lajos rendőralezredes vette át, aki kapitányságvezetőként látja el a szervezet irányításával kapcsolatos feladatokat.
Augusztus elején megkezdődött a polgármesteri hivatal udvarára tervezett raktárépület kivitelezése. A képviselő-testület ülésén döntés született a beszerzési eljárás eredményéről, valamint arról, hogy mely vállalkozó kap megbízást az épület megvalósítására. Az épület külső hőszigetelésének, valamint belső tereinek kialakítását a következő évi költségvetésben tervezzük szerepeltetni. A raktárépületet jelenlegi állapotában is használatba kívánjuk venni.
Ugyancsak a 2026. évi költségvetésünk terhére megkezdtük a nagyegyházi köztemetőben található ravatalozó épület felújítását, az előtető megépítését, valamint az épület udvarának rendezését.
A Versenyképes Járások Program elnevezésű pályázati kiírás keretében településünkön megvalósult a közvilágítási rendszer felújítása és korszerűsítése. A fejlesztés eredményeként a település teljes területén kizárólag LED-es közvilágítási lámpatestek működnek.
Az említett beruházás a Versenyképes Járások Program I. ütemében valósult meg. A program II. ütemében önkormányzatunk szintén 15 millió forint támogatásban részesült, amelyből napelemes, kandeláberes közvilágítási lámpatestek elhelyezését tervezzük a közparkokban, valamint a Körte utcában.
A 2026. évben is folytatni tudjuk faluházunk felújítását, mivel a Magyar Falu Program keretében elnyert támogatás lehetőséget biztosít a beruházás további ütemének megvalósítására. Az elnyert pályázati forrásból ősszel a födémszerkezet megerősítésére kerül sor.
Szintén a Magyar Falu Program keretében elnyert pályázati támogatásból valósult meg a Körte utcában végrehajtott útfelújítás. A beruházás során a Körte utca mintegy 350 méteres szakasza mart aszfaltburkolatot kapott, továbbá sor került a vízelvezetés javítására is.
2026. szeptember 14-én megtörtént a munkaterület átadása a Nagyegyháza Gesztenyesor csomópont átépítésére, valamint buszforduló kialakítására irányuló beruházás kapcsán. A vállalkozó a munkálatokat megkezdte. A szerződés szerinti legkésőbbi befejezési határidő 2026. október 15.
Az Óbarokért Sport- és Szabadidőszervező Egyesület a Magyar Falu Program keretében pályázatot nyújtott be a települési focipálya felújítására. A beruházás eredményeként egy labdafogó hálóval elkerített, műfüves kis focipálya került kialakításra, amelynek részleges átadására a szeptember 19-én megtartott falunapon kerül sor.
A következő évben további feladatként jelentkezik, hogy önkormányzatunk költségvetéséből biztosítani tudjuk az új focipálya világításának, valamint kamerarendszerének kiépítését. Emellett elhatározott célunk, hogy megfelelő forrás bevonásával a kis focipálya mellett sportöltözőt, a sportolók részére mosdóhelyiségeket, valamint a vendégek számára is mosdóhelyiségeket alakítsunk ki.
A fejlesztés finanszírozásához lehetőséget biztosíthat a jelenleg sportöltözőként használt épület értékesítése. Amennyiben az ingatlan értékesítése megvalósul, annak bevételéből egy könnyűszerkezetes épületkomplexum kialakítására nyílhat lehetőség a fent felsorolt funkciók biztosítása érdekében.
Az idei évben a Tisztelt Képviselő-testület döntést hozott arról, hogy önkormányzatunk pályázatot nyújt be a „Külterületi utak fejlesztése” című pályázati kiírásra. A pályázat keretében az óbaroki Hegyi út közterület rendezését, valamint az érintett útszakasz aszfaltburkolatának felújítását kívánjuk megvalósítani.
Sikeresen részt vettünk a „Felelős állattartás elősegítése Óbarokon” elnevezésű pályázaton. A pályázati forrásból mintegy 50 kisállat ivartalanítását, oltását, valamint egyéb szükséges állatorvosi beavatkozását tudtuk térítésmentesen biztosítani az erre jelentkező kisállat-tulajdonosok részére.
Tájékoztatom a Tisztelt Lakosságot, hogy az Óbarokért Sport- és Szabadidőszervező Egyesület tagjainak, valamint a képviselő-testület tagjainak egyetértésével önkormányzatunk kültéri, vandálbiztos pingpongasztalok beszerzését tervezi vállalkozói finanszírozás bevonásával. A tervek szerint egy-egy eszköz kerülne elhelyezésre Óbarokon, valamint Nagyegyházán. A beruházás megvalósítása várhatóan az őszi időszakban történik meg.
Tájékoztatom a Tisztelt Képviselő-testületet és a Lakosságot, hogy — ahogyan azt korábban már más fórumokon is közzétettem — a környező települések polgármesterei rendszeres időközönként közös egyeztetéseket folytatnak. Mány, Csabdi, Bicske, Bodmér, Újbarok, Szár, Vértesboglár és Óbarok települések polgármesterei együtt gondolkodnak a járásban felmerülő problémák kezeléséről, valamint a lehetséges megoldások megvalósításáról. Az egyeztetések emellett lehetőséget biztosítanak arra is, hogy a polgármesterek egymással megosszák a saját településükön jelentkező feladatok és problémák kezelésével kapcsolatos tapasztalataikat, javaslataikat és ötleteiket. Az együtt gondolkodás lehetőséget biztosít arra is, hogy a kötelező önkormányzati feladatok ellátását gazdaságosabb és hatékonyabb formában vizsgáljuk meg. Célunk annak áttekintése, hogy az egyes önkormányzatoknak szükséges-e önállóan megvásárolniuk bizonyos szolgáltatásokat, vagy célszerűbb lenne egy olyan közös gazdasági szervezet létrehozása, amely több település számára is elláthatna feladatokat. Ilyen feladat lehet például a zöldfelület-karbantartás, a rendezvényszervezés, a falugondnoki szolgálat működtetése, a személyszállítás, az idősgondozás, az egészségügyi ellátás, valamint egyéb önkormányzati szolgáltatások biztosítása.
Folytatjuk a polgármesteri hivatal belső felújítását. A nagyterem felújítását követően még nem került sor a tárgyalóterem és a rendezvényterem közötti nyílás megfelelő nyílászáróval történő kialakítására. Jankovics Gábor és Major Attila támogatásával egy harmonikaajtó kerül beépítésre, amely lehetőséget biztosít arra, hogy a helyiségek szükség esetén egybenyithatók legyenek, ugyanakkor rendezvények alkalmával egymástól el is választhatók maradjanak.
2026. június 6-án megünnepeltük a Kéknefelejcs Nyugdíjas Klub fennállásának 40. évfordulóját. A rendezvényre a környező településeken működő nyugdíjasklubok tagjait is meghívtuk. Az érkező vendégeket ünnepi műsorral, zenével és ebéddel fogadtuk.

Június 10-én önkormányzatunk operettgálát szervezett a Hangistálló Rendezvényközpontban. A rendezvény iránt idén is nagy érdeklődés mutatkozott, a nézőtér megtelt érdeklődőkkel. A programon nemcsak helyi lakosok, hanem a környező településekről érkező vendégek is részt vettek. A rendezvény sikeressége ismételten megerősítette, hogy a hasonló kulturális programok iránt jelentős igény mutatkozik.
2026. június 11-én Martonvásáron lehetőségem nyílt találkozni dr. Bögi Viktória országgyűlési képviselő asszonnyal, amelynek során röviden bemutathattam településünk aktuális problémáit és lehetőségeit. A következő személyes egyeztetés időpontja 2026. szeptember 18-a, ugyancsak Martonvásáron. Jelen beszámoló készítésének időpontjában a találkozóra még nem került sor, azonban annak tartalmáról a soron következő képviselő-testületi ülésen tájékoztatást adok.
Tájékoztatom továbbá a Tisztelt Képviselő-testületet és a Lakosságot, hogy több alkalommal telefonon is egyeztettem képviselő asszonnyal, elsősorban a július végén, augusztus elején a környező településeken kialakult ivóvízhiány kapcsán. Óbarok településen a saját két karsztkútnak köszönhetően az ivóvízellátás biztosított volt, így vízhiány nem alakult ki, és korlátozás bevezetésére sem volt szükség.
Június 12-én elérkezett egy újabb megható pillanat: elballagtak óvodásaink. 
A kisballagók egy szívhez szóló, szép műsorral búcsúztak az óvodától, az óvónéniktől és az itt töltött gondtalan évektől. A műsor sok kedves pillanatot tartogatott, amelyet a szülők és az óvónők is meghatódva, büszkén figyeltek.
A ballagás mindig különleges mérföldkő a gyermekek és családjaik életében. Nehéz elhinni, hogy a nemrég még apró óvodások hamarosan iskolatáskával a vállukon kezdik meg életük egy új, izgalmas fejezetét.
Ahogy azt már korábban is megszokhattuk, idén sem maradt el a kis meglepetés: minden ballagó gyermek egy ajándékcsomagot kapott, amely remélhetőleg hasznos segítség lesz az iskolakezdéshez, és egyben szép emlék marad az óvodás évekről.
Szívből gratulálunk minden ballagó kisgyermeknek, és kívánunk nekik sok örömet, sikeres iskolakezdést, rengeteg élményt és kíváncsisággal teli új kalandot!
Sok sikert az iskolában, gyerekek!
Június 13-án Nagyegyházán, a Hangistálló Rendezvényközpontban megtartottuk „Juniális” elnevezésű programunkat. A rendezvényen nagy számban vettek részt helyi lakosok, valamint más településekről érkező vendégek is. A résztvevőket kulturális műsorral, zenével, étellel és itallal, főzőversennyel, valamint gyermekprogramokkal vártuk.
Június 14-én az "Ó" Barocco Kórus Vértesbogláron szerepelt, a Vértesboglár Önkormányzata által szervezett családi napon. Együttesünk könnyűzenei műsorral mutatkozott be a rendezvény résztvevői előtt.
Június 17-én óvodásaink egy vidám és élményekkel teli délelőttöt tölthettek el könyvtárunkban.
A gyermekeket sok érdekes program várta: játékos formában ismerkedhettek a könyvtárral, közösen játszottak, majd egy különleges élménnyel is gazdagodtak, hiszen hangoskönyvet hallgathattak meg a Bicskei könyvtárból érkező kolléganő segítségével.
A program során a gyerekek játékosan kerülhettek közelebb a könyvek és a mesék világához, miközben közösen tölthettek el egy kellemes, tartalmas délelőttöt.
Köszönjük a Bicskei könyvtárból érkező kolléganőnek, hogy programjával színesebbé tette óvodásaink napját!
Június 22. és 28. között önkormányzatunk dolgozói Zánkán, a bicskei üdülőtáborban tartózkodtak. Ennek keretében elsőként háromnapos zenei tábort szerveztünk az "Ó" Barocco Kórus részére, majd ezt követően megtartottuk az óbaroki és nagyegyházi családok számára meghirdetett turnust. A tábor a korábbi évekhez hasonlóan idén is jó hangulatban telt.
Augusztus 8-án a Kéknefelejcs Nyugdíjas Klub és Óbarok Község Önkormányzat közösen kistérségi nyugdíjas találkozót szervezett, amelyre a környék településeinek nyugdíjasklubjait hívtuk meg. A délután jó hangulatban telt, majd bállal zárult. A rendezvényen tombolasorsolásra is sor került, amelyhez az idelátogató vendégek számos felajánlással járultak hozzá, és többen nyereményekkel térhettek haza.
Augusztus 20-án Szent István király ünnepe alkalmából Nagyegyházán, a Hoffmann Ede parkban, a kopjafánál tartottunk megemlékezést és koszorúzást államalapításunk ünnepe tiszteletére. Az eseményen a képviselő-testület tagjai mellett számos érdeklődő is részt vett.
Augusztus 28-án kora estére megbeszélést hívtam össze az óbarki és nagyegyházi lakosok részére az idei falunap, barki búcsú előkészítése érdekében. Az egyeztetés célja az volt, hogy áttekintsük, ki milyen módon tud segítséget nyújtani, milyen felajánlásokkal tud hozzájárulni a rendezvényhez, illetve ki milyen feladatot vállal a program napján. A megbeszélésen 42 fő vett részt, ami jól mutatja, hogy nemcsak önkormányzatunk, hanem a lakosság számára is fontos a színvonalas programszervezés, valamint településünk születésnapja, az óbaroki falunap méltó megrendezése.
Augusztus 28-30-án az "Ó" Barocco Kórus képviselte településünket testvértelepülésünkön, Hosszúmezőn. A delegáció az ottani falunapon vett részt, ahol kórusunk bemutatta műsorát. A rendezvény jó hangulatban telt, lehetőséget biztosított a személyes találkozásokra, a kapcsolatok erősítésére, valamint új kapcsolatok kialakítására is. A két önkormányzat számára kiemelten fontos a jó kapcsolat fenntartása és ápolása. A résztvevők nagyon jól érezték magukat, műsorunk pedig kedvező fogadtatásban részesült az ottani közönség részéről.
Szeptember 4–7. között településünkről delegáció utazott erdélyi testvértelepülésünkre, Koltóra, hogy részt vegyen a hagyományos Koltói Petőfi-ünnepségen.
Településünket Kiss István Béláné, Marika néni vezetésével, valamint Tóth Anita képviselő asszony részvételével képviselték. A látogatás nemcsak az ünnepi programokról szólt, hanem ismét lehetőséget adott arra is, hogy a testvértelepülési kapcsolatokat tovább erősítsük.
A Koltón töltött napok során számos közös élménnyel gazdagodtunk, régi ismeretségek erősödtek meg, új kapcsolatok és barátságok születtek. A vendéglátók szeretete, a közös programok és a jó hangulat mind hozzájárultak ahhoz, hogy egy igazán tartalmas és felejthetetlen hétvégét töltsünk együtt.
A testvértelepülési kapcsolatok igazi értéke az emberek közötti találkozásokban, a közös élményekben és az egymás iránt kialakuló barátságokban rejlik.
Köszönjük a koltói vendéglátást, a szeretetteljes fogadtatást és a közösen töltött felejthetetlen napokat! Reméljük, hogy a kialakult barátságok és a településeink közötti szoros kapcsolat a jövőben is tovább erősödik.
Szeptember 6-án a bicskei Szentháromság templomba közös ünneplésre hívták és várták a bicskei és környékbeli hívő közösséget. Az aznapi szentmisét Főtisztelendő Spányi Antal megyéspüspök atya celebrálta és beiktatta a püspöki szentmise keretében Chavvakula Lourduraju verbita atyát.
Idén nyáron ismét mazsorett tábor várta a gyermekeket Óbarokon, Halka-Mészáros Virginia szervezésében. A programoknak a Polgármesteri Hivatal nagyterme, az udvar, valamint a rendezvénysátor adott otthont.
A táborba számos óbarki és nagyegyházi gyermek mellett Bicskéről és a környező településekről is érkeztek érdeklődők. A résztvevőket mozgalmas, vidám és tartalmas napok várták, ahol a mazsorett mellett a közösségi élmények és a közös programok is fontos szerepet kaptak.
Örömünkre szolgál, hogy a tavalyi sikeres tábor után idén is folytatódott a kezdeményezés, és a gyermekek ismét megtölthették élettel és jókedvvel a hivatal tereit és a rendezvénysátrat.
A jó hangulatú tábor folytatásában jövőre is bízhatunk – a mazsorett tábor jövőre is várja majd a gyermekeket!
Örömmel szeretnénk beszámolni arról is, hogy augusztus 8-án megtörtént az ideiglenes körforgalom műszaki átadása.
Az 1-es számú főút és a 8101-es számú közút csomópontjának átépítése során, a Közútkezelő Zrt., a V-HÍD Zrt. és számos egyéb érintett szerv jelenlétében elkészült az ideiglenes körforgalom.
Nagy öröm számunkra, hogy ez a beruházás újabb fontos mérföldkőhöz érkezett. A körforgalom elkészült, nagyon szép lett, és reményeink szerint a közlekedést is biztonságosabbá és gördülékenyebbé teszi.
Mindannyian örülünk annak, hogy egy újabb fontos lépés valósult meg, és ezúton is köszönjük mindenkinek a munkáját, aki hozzájárult a megvalósításhoz.
És természetesen abban is bízunk, hogy az „ideiglenes” körforgalom egyszer csak észrevétlenül véglegessé válik, és hamarosan már úgy tekinthetünk rá, mint Óbarok és a környék közlekedésének természetes, végleges részére.
Bízunk a folytatásban, és örömmel tekintünk a végleges körforgalom megvalósulása elé.
Az autópálya felújítási munkálatai miatt az elmúlt időszakban jelentősen megnövekedett a forgalom településünkön. Különösen Óbarok Fő utcáján és Nagyegyháza Bányász utcáján tapasztalható nagyobb gépjárműforgalom, amely az utak állapotára is hatással volt, több helyen kátyúk alakultak ki.
A problémát jeleztük az autópálya felújítását végző V-Híd Zrt. felé, akik a szükséges kátyúzási munkálatokat elvégezték. A javítások elkészültek, az érintett útszakaszok állapota ennek köszönhetően jelentősen javult.
Óbarok Fő utcáján ugyanakkor további problémát jelent, hogy a megnövekedett forgalom következtében több helyen felgyűrődött az aszfalt. Ennek javítását szintén jeleztem a kivitelező felé. Kértem, hogy a felgyűrődött útfelületet javítsák ki, amennyiben pedig ez nem lehetséges, legalább az érintett szakasz megmarását végezzék el, hogy az útburkolat biztonságosabbá és egyenletesebbé váljon.
Településünk számára fontos, hogy a megnövekedett átmenő forgalom ellenére is folyamatosan figyelemmel kísérjük útjaink állapotát, és a szükséges javításokat mielőbb elvégeztessük.
Az autópálya felújítási munkálatai miatt hamarosan ideiglenesen lezárásra kerül a Bánya út. A lezárás időszakában a bánya megközelítése a Szőlőhegy utcán, majd a Szikla utcán keresztül történik.
Annak érdekében, hogy a megnövekedett forgalom biztonságosan és megfelelően elférjen, a kivitelező V-Híd Zrt. a Szikla utca szurdokos szakaszát ideiglenesen kiszélesíti. A munkálatok célja, hogy a Bánya út lezárása alatt biztosított legyen a bánya megközelítése, valamint a terelt forgalom számára megfelelő út álljon rendelkezésre.
A forgalmi változás várhatóan csak átmeneti időszakot érint, és az autópálya-felújítási munkálatok előrehaladásához igazodik.
Kérjük az érintett útszakaszokon közlekedőket, hogy a munkálatok ideje alatt fokozott figyelemmel és körültekintően közlekedjenek.
Újra használatba vettük az évek óta lezárt hirdetőszekrényt a Körte utca és a Szőlő utca kereszteződésében.
A hirdetőszekrény mostantól ismét a közösség szolgálatában áll. A szekrény reteszelve van, azonban nincs zárva, így azt bárki használhatja közérdekű tájékoztatás, információk és a település lakóit érintő közlemények elhelyezésére.
Célunk, hogy egy újabb könnyen elérhető lehetőséget biztosítsunk a helyi információk megosztására, és segítsük, hogy a fontos hírek minél több lakóhoz eljussanak.
Kérjük, hogy a hirdetőszekrényt mindenki rendeltetésszerűen, a közösség érdekeit szem előtt tartva használja.
Megszűnik a Körte utcai „ketrec” – új helyszíneken lesz lehetőség a hulladék elhelyezésére
A Körte utcában található hulladékszigetet, amelyet a köznyelvben sokan csak „ketrecként” emlegetnek, a közeljövőben megszüntetjük.
A változtatásról az érintett területen élő lakossággal egyeztettünk. A megszüntetés az ott élők egyetértésével történik, és a döntés során fontos szempont volt, hogy számukra a hulladék elhelyezése továbbra is megfelelően biztosított legyen.
Éppen ezért a jelenlegi hulladéksziget megszüntetésével egyidejűleg két új helyszínen biztosítunk lehetőséget a hulladék elhelyezésére.
Egy 1000 literes szeméttároló kerül a Körte utca és a Szőlő utca kereszteződéséhez, egy másik pedig a Körte utca végén, a nemrég kialakított parkolónál kap helyet.
A változtatás célja, hogy az érintett lakók számára könnyebben és kulturáltabb körülmények között legyen elérhető a hulladék elhelyezésének lehetősége, miközben megszüntetjük a korábbi, ketreces kialakítású hulladékszigetet. Az átalakítás során továbbra is számítunk a lakosság együttműködésére annak érdekében, hogy az új helyszínek rendezettek és mindenki számára megfelelően használhatók legyenek.
Tájékoztatom a lakosságot, hogy az elmúlt napokban ideiglenesen lezártam a település játszótereit, mivel azok időszakos felülvizsgálata zajlott.
A felülvizsgálat során a nagyegyházi játszótéren néhány játszóeszköz állapota nem bizonyult megfelelőnek, ezért ezek használatát meg kellett szüntetnünk, és az érintett eszközöket eltávolítottuk.
Fontosnak tartom, hogy gyermekeink minden esetben biztonságos környezetben játszhassanak, ezért a szükséges intézkedéseket megtettük.
A hiányzó eszközök pótlására új játszóeszközök vásárlását és telepítését tervezzük, lehetőség szerint már tavasszal. Emellett a nagyegyházi és az óbarki játszótérre is szeretnénk 1-1 pingpongasztalt vásárolni és elhelyezni, ezzel is bővítve a szabadidős lehetőségeket a gyermekek és a családok számára.
Köszönöm a lakosság türelmét és megértését a felülvizsgálat ideje alatt. Célunk, hogy településünk játszóterei továbbra is biztonságos, rendezett és a gyermekek számára élvezetes közösségi terek legyenek.
Tájékoztatom a Képviselő-testületet, hogy a Mercedes buszunk szélvédője ismét megsérült, amelyet ezúttal is egy menet közben felverődő kő okozott. A javítás a gépjárműre kötött casco biztosítás terhére történt, így annak költségeit a biztosító teljes egészében fedezte.
A Ford mikrobuszunknál az ajtóban található kábelek közül több az elhasználódás következtében elszakadt. A kábelek sérülése műszaki meghibásodást okozott, amely a gépjármű riasztórendszerének nem megfelelő működéséhez vezetett. A szükséges javítást elvégeztettük.
A teherautónk az önkormányzat tulajdonába kerülése óta most esik át először nagyobb volumenű javításon. Takács Attila karosszérialakatos közreműködésével megkezdődött a jármű teljes fülkéjének, valamint a teherautó alvázszerkezetének felújítása.
A felújítás célja, hogy a teherautó műszaki és szerkezeti állapotát hosszú távon megfelelő szintre hozzuk, ezáltal továbbra is megbízhatóan használható legyen az önkormányzati feladatok ellátása során.
A megszűnt Nagyegyházi Baráti Kör Közhasznú Egyesület kezelésébe néhány évvel ezelőtt átadott nagyegyházi közösségi ház várhatóan ismét az önkormányzat, mint tulajdonos kezelésébe kerül.
Az egyesület korábbi elnöke megkezdte az ingatlanok átadásának előkészítését. Ennek részeként már zajlik a még hasznosítható ingóságok elszállítása, valamint a használatra alkalmatlan, feleslegessé vált tárgyak elszállítása és megfelelő elhelyezése.
Amennyiben az épületeket hivatalosan is visszakapjuk, az önkormányzat megkezdi azok rendbetételét és állapotuk felmérését. Ezt követően szeretnénk közösen átgondolni, hogy milyen új funkciót kaphatnak az ingatlanok, és hogyan szolgálhatják ismét Nagyegyháza közösségét.
A lehetséges hasznosítási irányok között felmerült például egy tájház kialakítása, raktározási célú használat, illetve egy új közösségi tér létrehozása is.
A célunk, hogy az épületek ne maradjanak kihasználatlanul, hanem rendezett, hasznos és a helyi közösség számára értékes funkciót kapjanak. A következő időszakban ezért az állapotfelmérés és a lehetőségek áttekintése után dönthetünk a jövőbeni hasznosításról.
Az óvoda 50. évfordulója alkalmából rendezett ünnepségen megható pillanatokkal búcsúztunk Tóth Mariann óvónőtől, aki nyugdíjba vonulásával lezárta óvodánkban töltött szolgálati éveit.
Mariann néni munkájával, szeretetével és a gyermekek iránti odaadásával sok család életének lett meghatározó része. Az ünnepségen közösen köszöntük meg mindazt a szeretetet, türelmet és gondoskodást, amelyet az évek során a gyermekeknek és a közösségnek adott. A búcsú szép és igazán megható pillanat volt.
Ezúton is kívánunk neki jó egészséget, sok boldogságot és tartalmas, örömteli nyugdíjas éveket! 
Mariann néni helyére Hunics Ildikó óvónő érkezett, akit a gyermekek már most nagy szeretettel fogadtak. Ildikó néni kedves, barátságos személyiségével gyorsan megtalálta a közös hangot a kicsikkel, és örömmel látjuk, hogy a gyerekek már rövid idő alatt megszerették.
Bízunk benne, hogy Ildikó néni sok szép élménnyel, nevetéssel és szeretettel teli napot tölt majd együtt óvodásainkkal, és hosszú éveken keresztül lesz közösségünk szeretett tagja.
Mariann néninek szép nyugdíjas éveket, Ildikó néninek pedig sok örömet és sikeres óvodai éveket kívánunk!
Köszönöm, hogy meghallgatták beszámolómat!

Tájékoztató a lejárt határidejű határozatok teljesüléséről:

	HATÁROZAT SZÁMA
	TÁRGY
	MEGJEGYZÉS

	53/2026.(V.19.)
	döntés a képviselő-testületi ülés napirendjéről  
	A határozatban foglaltak teljesültek.

	54/2026.(V.19.)
	Polgármester beszámolója, tájékoztató a két ülés között eltelt időszak fontosabb eseményeiről, a lejárt határidejű határozat teljesüléséről, valamint az átruházott hatáskörben hozott határozatokról
	A határozatban foglaltak teljesültek.

	55/2026.(V.19.)
	a Felcsúti Közös Önkormányzati Hivatal 2025. évi zárszámadás elfogadásáról
	A határozatban foglaltak teljesültek.

	56/2026.(V.19.)
	a 2025. évi belső ellenőrzési tevékenységről szóló jelentés elfogadásáról
	A határozatban foglaltak teljesültek.

	57/2026.(V.19.)
	a belső kontrollrendszerről szóló nyilatkozat jóváhagyásáról
	A határozatban foglaltak teljesültek.

	58/2026.(V.19.)
	Óbarok Község Önkormányzat 2025. évi vagyonkimutatásának elfogadásáról
	A határozatban foglaltak teljesültek.

	59/2026.(V.19.)
	Óbarok Község Önkormányzat gyermekjóléti és gyermekvédelmi feladatainak 2025. évi ellátásáról szóló átfogó értékelésről
	A határozatban foglaltak teljesültek. FMK Gyámhivatal részére megküldésre került a határozat kivonat.

	60/2026.(V.19.)
	Beszámoló a Tatabányai Hivatásos Tűzoltóparancsnokság 2025. évi tevékenységéről
	A határozatban foglaltak teljesültek. Tatabányai Hivatásos Tűzoltóparancsnokság részére megküldésre került a határozat kivonat. 

	61/2026.(V.19.)
	Óbarki Kisvakond Óvoda Pedagógus Továbbképzési Intézményi Program jóváhagyásáról
	A határozatban foglaltak teljesültek.

	62/2026.(V.19.)
	az Óbarok 8014, 8049 és a 8170 hrsz alatti ingatlanok belterületbe vonásáról
	A határozatban foglaltak teljesültek.

	63/2026.(V.19.)
	2026. szeptember 19-én tartandó falunap fő műsorszámának jóváhagyásáról
	A határozatban foglaltak teljesültek.

	64/2026.(VI.11.)
	döntés a képviselő-testületi ülés napirendjéről  
	A határozatban foglaltak teljesültek.

	65/2026.(VI.11.)
	A településrendezési eszközök módosításáról szóló 20/2026. (II.10.) határozatának 3. számú módosításáról
	A határozatban foglaltak teljesültek. A szerződésmódosítás aláírása megtörtént.

	66/2026.(VII.21.)
	döntés a képviselő-testületi ülés napirendjéről  
	A határozatban foglaltak teljesültek.

	67/2026.(VII.21.)
	Óbarok község közrendjéről és közbiztonságáról szóló 2025. évi beszámolóról
	A határozatban foglaltak teljesültek.

	68/2026.(VII.21.)
	az Óbarok 0317/5 helyrajzi számú terület „gazdasági-ipari terület”-té történő átminősítését kezdeményező kérelem elutasításáról
	A határozatban foglaltak teljesültek.

	69/2026.(VII.21.)
	az Óbarok 8017 hrsz. alatti ingatlan belterületbe vonásáról
	A határozatban foglaltak teljesültek.

	70/2026.(VII.21.)
	az Óbarok 8043 hrsz. alatti ingatlan belterületbe vonásáról
	A határozatban foglaltak teljesültek.

	71/2026.(VII.21.)
	az Óbarok 0408/21 hrsz. alatti ingatlan belterületbe vonásáról
	A határozatban foglaltak teljesültek.

	72/2026.(VII.21.)
	az Óbarok 0518/17 hrsz. alatti szántó művelési ágú ingatlan végleges más célú hasznosításáról
	A határozatban foglaltak teljesültek.

	73/2026.(VII.21.)
	Óbarok 9127. helyrajzi számú ingatlan adás-vétele vonatkozásában az Önkormányzatot illető elővásárlási jog gyakorlásáról
	A határozatban foglaltak teljesültek.

	74/2026.(VII.21.)
	Vörösmarty Mihály Könyvtár Könyvtárellátási Szolgáltató Rendszerben végzett tevékenységéről és az Óbarok Könyvtári Információs és Közösségi Hely 2025. évi beszámolójáról
	A határozatban foglaltak teljesültek.

	75/2026.(VII.21.)
	Óbarok – Raktár épület építése tárgyú, saját költségvetésből megvalósuló Óbarok, Iskola utca 3. sz alatti ingatlanon épülő épület kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	76/2026.(VII.21.)
	Óbarok – Nagyegyháza Temető ravatalozójának felújítása tárgyú, saját költségvetésből megvalósuló beruházás kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	77/2026.(VII.21.)
	VJP Extra – Polgármesteri Hivatal épületén napelemes rendszer kiépítése kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	78/2026.(VII.21.)
	Versenyképes Járás Program keretében a Közvilágítási hálózat korszerűsítése II. ütem kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	79/2026.(VII.21.)
	az MFP-ÖTIFB/2025/ÖTIK kódszámú pályázat keretében az Óbarok-Nagyegyháza Faluház felújítására kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	80/2026.(VII.21.)
	MFP-UHJ/2025. kódszámú pályázat – Út, híd, járda építése/felújítása, gyalogos-átkelőhely kialakítása, fejlesztése – 2025. – Óbarok – Nagyegyháza – Körte utca felújítása kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	81/2026.(VII.21.)
	KAP-RD43-1-25. kódszámú pályázat – Óbarok – Nagyegyháza – hrsz.0468/1, hrsz.0514 külterületi utak felújítása kivitelező kiválasztásáról
	A határozatban foglaltak teljesültek. A vállalkozási szerződés aláírása megtörtént.

	82/2026.(VII.21.)
	Vidéki infrastruktúra fejlesztés zártkerti területeken című, KAP-RD42a-1-26. kódszámú pályázat benyújtásáról
	A határozatban foglaltak teljesültek. A pályázat benyújtásra került.

	83/2026.(VIII.12.)
	döntés a képviselő-testületi ülés napirendjéről  
	A határozatban foglaltak teljesültek.

	84/2026.(VIII.12.)
	Óbarki Kisvakond Óvoda gyermekétkeztetés ellátására érkezett pályázatok elbírálásáról
	A határozatban foglaltak teljesültek. A vállalkozási szerződés aláírása megtörtént.

	87/2026.(IX.8.)
	döntés a képviselő-testületi ülés napirendjéről  
	A határozatban foglaltak teljesültek.

	88/2026.(IX.8.)
	a KAP-RD43-1-25. kódszámú pályázat – Óbarok – Nagyegyháza – hrsz. 0468/1, hrsz. 0514 külterületi utak felújítása vállalkozási szerződés módosításáról
	A határozatban foglaltak teljesültek. A vállalkozási szerződés aláírása megtörtént.

	

	
	
	


Óbarok Község Önkormányzat Képviselő-testületének 2026. szeptember 8. napján tartott rendkívüli zárt ülésén hozott határozatok: 

Óbarok Község Önkormányzat Képviselő- testületének
85/2026. (IX. 8.) határozata 

döntés a képviselő-testületi ülés napirendjéről  

Óbarok Község Önkormányzat Képviselő-testülete úgy dönt, hogy a 2026. szeptember 8-i rendkívüli, zárt képviselő-testületi ülésre tett napirendi javaslatot elfogadja.
						Határidő: 	azonnal
						Felelős: 	polgármester

Az elfogadott és tárgyalt napirendi pontok felsorolása:
1. Kitüntetés adományozásáról
Előterjesztő: Mészáros Kartal polgármester


Óbarok Község Önkormányzat Képviselő-testületének
86/2026. (IX. 8.) határozata

Tóth Mariann részére „Óbarokért Emlékérem” adományozásáról

Óbarok Község Önkormányzat Képviselő-testülete úgy dönt, hogy 

1. a kitüntetések alapításáról és adományozásának rendjéről szóló 7/2025. (VIII. 27.) önkormányzati rendelete alapján „Óbarokért Emlékérem” címet adományoz Tóth Mariann részére 2026. szeptember 12. nap megrendezésre kerülő Óbarki Kisvakond Óvoda 50 éves ünnepség keretében.
1. A díjazott az emlékérmet kapja a településért és annak közösségéért, különösen az óvodai nevelésben végzett munkája tiszteletére.
1. A Képviselő-testület felkéri a Polgármestert, hogy az emlékérem adományozásával járó intézkedéseket tegye meg.
							Határidő: 	2026. szeptember 12.
							Felelős: 	polgármester


Tájékoztató az átruházott hatáskörben hozott határozatokról 
(2026. május 14-től 2026. szeptember 15-ig)

	 
TÁMOGATÁS
	 
FŐ
	 
ÖSSZEG ÖSSZESEN
 

	Rendszeres települési támogatás
	0
	0

	Rendkívüli települési támogatás - élelmiszer csomag formában
	0
	0

	Rendkívüli települési támogatás – pénzbeli kifizetés
	6        
	100.000,-

	települési támogatás – Kisvakond Óvodába járó gyermekek települési támogatása
	0
	0

	Köztemetés
	0
	0

	gyermekszületési települési támogatás
	1
	30.000,-

	óvoda- és iskolakezdési települési támogatás
	30 kérelem 51 gyermek
	357.000,-




Tájékoztató az előző képviselő-testületi ülésén elhangzott bejelentések nyomán tett intézkedésekről:  

· 

Kérem a Tisztelt Képviselőket jelentésem tudomásulvételére és a határozati javaslat elfogadására.  


Óbarok, 2026. szeptember 18.

                                                                      Tisztelettel:                                            
                                                                                                          Mészáros Kartal
               polgármester



Határozati javaslat:

Óbarok Község Önkormányzat Képviselő-testületének
 /2026. (IX. 22.) határozata

Polgármester beszámolója, tájékoztató a két ülés között eltelt időszak fontosabb eseményeiről, a lejárt határidejű határozat teljesüléséről, valamint az átruházott hatáskörben hozott határozatokról

Óbarok Község Önkormányzat Képviselő-testülete a 2026. május 21. és 2026. szeptember 22. közötti időszakra vonatkozó Polgármester beszámolót, a két ülés között eltelt időszak fontosabb eseményeiről szóló tájékoztatót, a lejárt határidejű határozat teljesüléséről, valamint az átruházott hatáskörben hozott határozatok szóló beszámolóját megismerte és azt elfogadja.

							Határidő: 	azonnal 
							Felelős: 	polgármester

